ابو تمام

ابو تمام (پیدائش: 806ء — وفات: 29 اگست 846ء) عربی شاعر تھا جو خلیفہ المعتصم باللہ کے عہدِ خلافت میں عربی زبان کا سب سے بڑا قصیدہ گو شاعر تسلیم کیا جاتا تھا۔
 سوانح 

 سال پیدائش 
ابوتمام کا نام حبیب بن اَوَس تھا۔ اُس کے بیٹے تمام کے قول کے مطابق اُس کی پیدائش 188ھ مطابق 804ء میں پیدا ہوا لیکن ایک اور قول جو خود ابوتمام سے منقول ہے، کے مطابق اُس کی پیدائش 190ھ مطابق 806ء میں ہوئی۔ابوبکر محمد بن یحییٰ الصولی: اخبار ابی تمام، صفحہ 272، 273۔ مطبوعہ قاہرہ، 1937ء ابوتمام کی پیدائش جاسم میں ہوئی جو بلاد الشام میں دمشق اور طبریہ کے درمیان ایک قصبہ ہے۔

 نسب 
ابوتمام کا باپ ثادُوس (Theodosius) تھا۔ابوالفرج ابن جوزی: وفیات الاعیان، جلد 1، صفحہ 121، مطبوعہ قاہرہ، مصر، 1310ھ ثادُوس ایک مسیحی تھا جس کی دمشق میں شراب کی دکان تھی۔ بعد ازاں ابوتمام نے اپنے باپ کا نام بدل کر اَوَس کر دیا۔ ابوبکر محمد بن یحییٰ الصولی: اخبار ابی تمام، صفحہ 246۔ مطبوعہ قاہرہ، 1937ء اِس تبدیلی کے بعد اُس نے اپنے لیے ایک نیا نسب نامہ وضع کر لیا جس کی رُو سے اُس کا تعلق قبیلہ طے سے مل جاتا ہے۔ اِس غلط نسب نامے کی وجہ سے ہجویہ اَشعار میں اُس کا بہت مذاق اُڑایا گیا۔ابوبکر محمد بن یحییٰ الصولی: اخبار ابی تمام، صفحہ 235، 238۔ مطبوعہ قاہرہ، 1937ء بعد کے لوگوں نے اُس کے نسب نامے کو صحیح تسلیم کر لیا اور اِسی لیے بسا اَوقات اُسے ’’الطائی‘‘ یا ’’الطائی الکبیر‘‘ کہا جاتا ہے۔

 دمشق اور مصر میں قیام 
ابوتمام کی جوانی دمشق کے ایک جولاہے کے مددگار کی حیثیت سے گذری۔ ابن عساکر: تاریخ دمشق، جلد 4، صفحہ 19۔ بعد کے سالوں میں وہ مصر چلا گیا جہاں اُس نے جامع الکبیر میں سقائی کے ذریعے کسب معاش حاصل کیا۔ اگرچہ اُسے عربی نظم اور اُس کے اُصول و قواعد کے مطالعے کا موقع بھی مل گیا۔ ابوتمام کی تاریخ وار سوانح مرتب کرنا مشکل ہے لیکن جب تک کہ وہ واقعات جو اُس کے کلام میں مذکور ہیں یا اُن لوگوں کے سوانح حیات جن کی اُس نے خود مدح سرائی کی، وہ صحیح طور پر متعین نہ ہوجائیں۔مصر میں غالباً تین سال (211ھ سے 214ھ ) قیام کے بعد وہ بلاد الشام چلا گیا۔

 خلیفہ مامون کے دربار میں 
جب 215ھ سے 218ھ کے وسطی زمانے میں خلیفہ مامون الرشید بازنطینیوں کے خلاف مہم سر کرکے واپس آیا تھا تو ابوتمام نے اپنے بدوی لباس میں (جو اُسے تمام عمر پسند رہا) خلیفہ مامون الرشید کے سامنے ایک قصیدہ پیش کیا تھا جو خلیفہ کو پسند نہ آیا، کیونکہ اُسے یہ بات نامناسب لگی کہ ایک بدوی شاعر شہری طرز کی نظم لکھے۔ابوہلال العسکری: دیوان المعالی،  جلد 2،  صفحہ 120۔  

 حلیہ 
ابوتمام سانولی رنگت کا ایک طویل القامت شخص تھا۔ لباس عموماً بدوی ہوتا تھا جو اُس نے تمام عمر پسند کیے رکھا۔ نہایت شستہ اور فصیح عربی بولتا تھا لیکن اِس کے ساتھ ساتھ اُس کی آواز بہت ناخوشگوار تھی، زبان میں کسی قدر لکنت واقع ہوئی تھی جس سے وہ اپنا کلام اپنے راوی صالح سے پڑھوایا کرتا تھا۔ابوبکر محمد بن یحییٰ الصولی: اخبار ابی تمام، صفحہ 210۔

 شاعری 
ایک روایت کے مطابق ابوتمام نے سب سے پہلا قصیدہ اُس نے علی بن الجَہم شاعر کے بھائی محمد بن الجہم کی شان میں لکھا۔الموشح:  صفحہ 324۔ لیکن یہ بات درست ثابت نہیں ہوتی کیونکہ محمد بن الجہم کو خلیفہ المعتصم باللہ نے 225ھ میں دمشق کا والی مقرر کیا تھا۔خلیل مردم بک:  در مقدمہ دیوان علی بن الجہم،  صفحہ 4۔ خود ابوتمام کا قول ہے کہ اُس نے سب سے پہلی نظم مصر میں محصل عیاش بن لہیعہ کی مدح میں لکھی تھی۔یوسف البدیعی: ھِبۃ الایام فیما یتعلق بابی تمام، صفحہ 181۔ مطبوعہ قاہرہ، مصر، 1934ء لیکن اِس شخص کی طرف سے اُسے مایوسی ہوئی جس کا بدلہ اُس نے عیاش بن لہیعہ کی ہجو لکھ کر کر لیا۔یوسف البدیعی: ھِبۃ الایام فیما یتعلق بابی تمام، صفحہ 174۔ مطبوعہ قاہرہ، مصر، 1934ء 211ھ سے 214ھ تک بعض ایسے واقعات جو مصر میں رونما ہوئے، اُن کا تذکرہ ابوتمام کے اشعار میں ملتا ہے۔بلاد الشام میں قیام کے دوران اُس کی ہجویہ و مدحیہ نظمیں وجود میں آئیں۔ ابوالمغیث موسیٰ بن ابراہیم الرافقی پر مدحیہ نظمیں لکھیں۔ابوتمام کی شہرت خلیفہ المعتصم باللہ کے عہد میں ہوئی اور اُس نے اِس دور میں خوب نام کمایا۔ 223ھ مطابق 838ء میں جب خلیفہ المعتصم باللہ عموریہ کی تباہی کے بعد معتزلی قاضی القضاۃ احمد بن ابی داؤد نے اُسے خلیفہ کے دربار میں سامرا میں بھیجا تو خلیفہ کو شاعر کی کرخت آواز یاد آگئی جو اُس نے مَصِیصَہ میں سنی تھی۔ اِس بات کا یقین کرلینے کے بعد خلیفہ المعتصم باللہ نے اُسے باریابی کی اجازت دے دی۔ اُس وقت سے ابوتمام کی شہرت عام ہوئی اور وہ اپنے زمانے کا سب سبے بڑا قصیدہ گو شاعر تسلیم کر لیا گیا۔ خلیفہ المعتصم باللہ کے علاوہ اُس نے اپنے عہد کے متعدد اعلیٰ ترین حکام و عمال کی شان میں قصائد لکھے۔ابوبکر محمد بن یحییٰ الصولی: اخبار ابی تمام، صفحہ 143، 144۔ مطبوعہ قاہرہ، 1937

 وفات 
خیال کیا جاتا ہے کہ مشہور فلسفی الکندی نے یہ پیشگوئی کی تھی کہ ابوتمام شدتِ فکر یعنی قوائے دماغی سے بہت زیادہ کام لینے کے باعث جلد فوت ہوجائے گا۔ یہ بات کسی حد تک درست ثابت ہوئی کہ ابوتمام نے محض اکتالیس یا بیالیس سال کی عمر میں موصل میں انتقال کیا۔ابوتمام کے بیٹے کے قول کے مطابق ابوتمام کی وفات 231ھ مطابق 845ء میں ہوئی جبکہ دیگر مؤرخین کے مطابق ابوتمام کی وفات 2 محرم 232ھ مطابق 29 اگست 846ء کو ہوئی۔ابونہشل ابن حُمَید الطوسی نے ابوتمام کی قبر پر ایک قبہ تعمیر کروایا تھا جس کی زیارت مؤرخ ابن خلکان نے بھی کی تھی۔

 مزید دیکھیے 
 المعتصم باللہ

 حوالہ جات 

زمرہ:788ء کی پیدائشیں
زمرہ:845ء کی وفیات
زمرہ:850ء کی وفیات
زمرہ:بنو طے
زمرہ:شیعہ
زمرہ:عہد عباسی کے شعرا
زمرہ:مسیحیت سے اسلام قبول کرنے والی شخصیات
زمرہ:نویں صدی کے عرب شعرا
زمرہ:نویں صدی کے عرب مصنفین
زمرہ:807ء کی پیدائشیں
زمرہ:نویں صدی کی عرب شخصیات
زمرہ:نویں صدی کی عباسی شخصیات
زمرہ:ویکی ڈیٹا سے مختلف مختصر وضاحت
زمرہ:مسیحیت سے شیعیت قبول کرنے والی شخصیات
زمرہ:عباسی مصاحب
زمرہ:شیعہ اثناعشری